APSTIPRINĀTS

2023.gada 3.maija

 JVLMA Rektorāta sēdē

(protokols Nr.20)

**Konkurss par telpu nomu**

**sabiedriskās ēdināšanas pakalpojuma nodrošināšanai**

**Jāzepa Vītola Latvijas Mūzikas akadēmijas**

**studentiem, darbiniekiem un apmeklētājiem**

1. **Vispārīgie noteikumi**
	1. Jāzepa Vītola Latvijas Mūzikas akadēmija (turpmāk – JVLMA) organizē konkursu ar mērķi izvēlēties uzņēmumu, kam iznomāt telpas sabiedriskās ēdināšanas pakalpojuma (turpmāk – pakalpojumi) nodrošināšanai JVLMA studentiem, darbiniekiem un apmeklētājiem JVLMA telpās Rīgā, Krišjāņa Barona ielā 1.
	2. Konkurss tiek organizēts saskaņā ar Ministru kabineta 2018.gada 20.februāra noteikumu nr.97 „Publiskas personas mantas iznomāšanas noteikumi” (turpmāk – MK noteikumi nr.97) 6.5.apakšpunktu – iznomātajām telpām būs ierobežota pieejamība.
		1. Telpas nav pieejamas apmeklētājiem, no plkst. 20.00 līdz plkst. 08.00 (izņemot, ja Iznomātājs organizē, vai ir atļāvis trešajām personām organizēt pasākumu Iznomātāja ēkā);
		2. Retos gadījumos Telpas var nebūt pieejamas ar JVLMA nepiederošām personām (kafejnīcas apmeklētājiem, kuri nav JVLMA personāls), ja Iznomātājs savā ēkā organizē, vai ir atļāvis trešajām personām organizēt slēgtu pasākumu;
		3. Ārkārtas vai plānveida remontdarbu laikā par to iepriekš informējot nomnieku;
		4. Telpas daļā, kas ir atzīmēta telpu plānā ar zilu krāsu (*apmeklētāju zonā 2*), tiek atļauts ikvienam JVLMA personāla (tostarp studējošo) pārstāvim vai viesim uzturēties bez nepieciešamības iegādāties ēdienu vai dzērienu no nomnieka, tostarp šajā zonā ļaujot apmeklētājiem ēst līdzi paņemto ēdienu.
	3. Saskaņā ar MK noteikumu nr.97 6. un 9.punktiem, informācija par nomas objekta iznomāšanu tiek publiskota, to publicējot JVLMA mājaslapā un valsts akciju sabiedrības "Valsts nekustamie īpašumi" tīmekļvietnē.
	4. Saskaņā ar konkursa rezultātiem tiks noslēgts līgums par neapdzīvojamo telpu nomu.
	5. Konkursa uzvarētājs uzsāk pakalpojuma sniegšanu ne vēlāk kā 2023.gada 4.septembrī. Nomas līgums tiks slēgts uz laiku līdz 2024.gada 30.jūnijam, ar iespēju to pagarināt vēl uz 4 gadiem.
	6. Konkursā var piedalīties Latvijas Republikas Uzņēmumu reģistrā un Pārtikas veterinārajā dienestā reģistrētas komercsabiedrības, kurām ir vismaz 2 (divu) gadu pieredze ikdienas sabiedriskās ēdināšanas pakalpojumu sniegšanā un šī pieredze gūta pēdējo piecu gadu laikā.
	7. Pretendenti piedāvājumus sūta Jāzepa Vītola Latvijas Mūzikas akadēmijai elektroniski uz e-pastu: birojs@jvlma.lv, vai iesniedz personīgi Jāzepa Vītola Latvijas Mūzikas akadēmijas dežūradministratoram (1.stāva vestibilā, Rīgā, K.Barona ielā 1) darba dienās no plkst. 09:00 līdz plkst. 16:00. Piedāvājumiem jābūt iesniegtiem un sūtījumiem saņemtiem ne vēlāk kā **līdz 2023.gada 29.maijam plkst. 10:00.**
	8. Papildus informāciju par saimnieciskiem jautājumus sūtīt uz e-pastu: inese.rautina@jvlma.lv, par juridiskiem jautājumiem uz e-pastu: kristine.kipsna@jvlma.lv – atbilde tiks sniegta divu darba dienu laikā pēc e-pasta saņemšanas.
2. **Telpu nomas noteikumi**
	1. Iznomājamās telpas atrodas ēkas Rīgā, Krišjāņa Barona ielā 1 pagrabstāvā, Kadastra Nr.01000050038001 (turpmāk tekstā - Telpa/s) un to platība ir **206,07 m2**(Telpu plāns ir pielikumā).
	2. Telpu izmantošanas mērķis – sabiedriskās ēdināšanas pakalpojumu sniegšana. Nomnieks nedrīkst Telpas iznomāt citām personām un izmantot tās citiem mērķiem.
	3. Nomnieks var veikt Telpu remontu, iepriekš to rakstiski saskaņojot ar JVLMA.
	4. Nomniekam jānodrošina:
		1. telpu regulāra uzkopšana, trauku novākšana un palodžu mazgāšana ēdamzāles posmā. Telpu plānā ar zilu krāsu norādītajā telpas daļā, laikā, kad nomnieks sniedz sabiedriskās ēdināšanas pakalpojumu, nomnieks nodrošina telpas tīrību un trauku novākšanu.
		2. virtuves tvaiku nosūces restu ikdienas tīrīšana no taukiem;
		3. Atkritumu novietošana tikai tos ievietojot tam paredzētajā atkritumu tvertnē un organizējot regulāru un pietiekamu atkritumu izvešanu, slēdzot par šo pakalpojumu līgumu.
	5. Ēdināšanas pakalpojuma sniegšanai, nomniekam jāuzstāda atbilstošas tehnoloģiskās iekārtas (piemēram, produktu uzglabāšanai, produktu sadalei un/ vai ēdienu sagatavošanai), iepriekš to rakstiski saskaņojot ar JVLMA.
	6. Nomniekam jānodrošina trauki, apmeklētāju galdi un krēsli (arī Apmeklētāju zonā Nr.2 - skat. telpu plānā), galda piederumi, videi nekaitīgi trauki un galda piederumi ēdiena līdzi ņemšanai un cits pakalpojuma sniegšanai nepieciešamais aprīkojums.
	7. JVLMA nodrošina:
		1. esošās ventilācijas iekārtas un sistēmas darbību;
		2. piekļuvi ēkas Rīgā, K.Barona ielā 1 sētā (caur pagalmu), lai nomnieks vai viņa uzdevumā ārpakalpojuma sniedzējs veiktu produktu piegādi, aprīkojuma transportēšanu (no Merķeļa ielas puses), atkritumu izvešanu (no Raiņa bulvāra puses);
		3. ar siltuma padevi;
		4. ar aukstā, siltā ūdens padevi (norēķins pēc atsevišķi uzstādīta skaitītāja) un kanalizāciju;
		5. ar elektroenerģijas padevi (norēķins pēc atsevišķi uzstādīta skaitītāja);
	8. Nomniekam sabiedriskās ēdināšanas pakalpojumi ir jāsniedz vismaz šādos studiju procesa norises laikos:
		1. no studiju gada sākuma (septembrī) līdz studiju gada noslēgumam (vai absolventu izlaidumam (jūnijā)) pirmdienās, otrdienās, trešdienās, ceturtdienās, piektdienās no plkst. 10:00 līdz 16:00 vai citos ar Iznomātāju saskaņotos laikos.
	9. Ja JVLMA vismaz 5 darba dienas iepriekš iesniedz rakstisku pieprasījumu, Nomniekam jānodrošina sabiedriskā ēdināšana arī papildus 2.8.punktā minētajiem laikiem.
	10. Par sabiedriskās ēdināšanas pakalpojuma pieejamību Iznomātāja organizētā studiju procesa brīvlaikos un patstāvīgā darba nedēļās, JVLMA un Nomnieks vienojas vismaz 5 darba dienas iepriekš. Ja Iznomātājs un nomnieks abpusēji ir vienojušies par to, ka ārpus minētā studiju procesa laika perioda Nomnieks nenodrošina sabiedriskās ēdināšanas pakalpojumu (neizmanto telpas savai komercdarbībai), par attiecīgo laika posmu netiek piemērota un aprēķināta Telpu nomas maksa.
	11. Nomnieks produktu piegādi nedrīkst veikt, izmantojot ēkas Rīgā, K.Barona ielā 1 centrālo (galveno) ieeju.
	12. Nomnieks nedrīkst traucēt JVLMA darbību un studiju procesu ēkā Rīgā, K.Barona ielā 1.
	13. Nomnieks Telpās nedrīkst tirgot alkoholiskos dzērienus, izņemot, ja pēc JVLMA pieteikuma, Telpas tiek izmantotas slēgtiem pasākumiem.
	14. Nomniekam jānodrošina ēdienkarte, kurā ir norādīts ēdiena nosaukums, vienība (svars vai skaits) un cena, apmeklētājiem pārredzamās vietās un/ vai iestādes tīmekļa vietnē.
	15. Nomniekam katru dienu jānodrošina vismaz šādi ēdienu veidi, skaits un sortiments:
		1. piena produkti;
		2. otrie ēdieni – vismaz 1 gaļas ēdiena veids (liellopa/cūkas/putnu) un vismaz viens veģetārs;
		3. zupa
		4. salāti – t.sk. bez majonēzes un krējuma piedevām;
		5. saldie ēdieni;
		6. dzērieni;
		7. minerālūdens (ar gāzi, bez gāzes);
		8. kafija, tēja;
		9. augļi – vismaz 2 veidu.
		10. Katru dienu jāpiedāvā vismaz viens ekonomisko pusdienu komplekts, kurš sastāv no otrā ēdiena un zupas/saldā.
	16. Jānodrošina ēdienu komplektēšana līdzi nešanai speciāli tam paredzētos līdzņemšanas traukos
	17. Nomniekam sabiedriskās ēdināšanas pakalpojumi jāsniedz atbilstoši LR spēkā esošajiem normatīvajiem aktiem, obligātajiem nekaitīguma, higiēnas, sanitārajām un tehnoloģijas prasībām un standartiem.
	18. Nomniekam jānodrošina darbinieki ar formas tērpiem jeb apģērbiem, kuri nedrīkst būt izaicinoši, nepiedienīgi un pārmērīgi uzkrītoši.
	19. Nomniekam jānodrošina apkalpojošais personāls, kuram ir labas latviešu valodas zināšanas un angļu valodas zināšanas tādā līmenī, lai spētu apkalpot ārvalstu viesus.
	20. Nomniekam jānodrošina atkritumu izvešana, patstāvīgi slēdzot līgumu ar atkritumu apsaimniekotāju.
	21. Lietojot elektroenerģiju un patērējot ūdeni, Nomnieks norēķinās, pamatojoties uz skaitītāju radījumiem pēc pakalpojumu sniedzēju tarifiem.
	22. JVLMA, pēc atsevišķas vienošanās ar Nomnieku, var pasūtīt galdu klāšanu pasākumiem, t.sk. arī citās JVLMA telpās un laikos, iepriekš saskaņojot ēdienu un dzērienu sortimentu un izmaksas.
	23. Nomniekam jānodrošina iespēja veikt norēķinus ar skaidru naudu un maksājuma kartēm.
3. **Konkursam iesniedzamie dokumenti**
	1. Pieteikums, saskaņā ar pielikumu nr.1.
	2. Pretendents ir reģistrēts Pārtikas veterinārajā dienestā un ir tiesīgs sniegt sabiedriskās ēdināšanas pakalpojumus.
	3. Informācija, kas atspoguļo pretendenta vismaz 2 (divu) gadu pieredzi sabiedriskās ēdināšanas sfērā.
	4. Rekomendācijas no iestādēm, uzņēmumiem, kuros pretendents sniedzis ēdināšanas pakalpojumus pēdējo piecu gadu laikā.
	5. Pakalpojuma izpildē iesaistītā pavāra/-u izglītību (arodu) apliecinoša dokumenta kopija vai CV.
	6. Cita pēc pretendenta ieskatiem nozīmīga informācija.
	7. Pretendenta piedāvājums, ietverot vismaz šādu informāciju:
		1. pretendenta līdzšinējā pieredze un atsauksmes;
		2. apliecinājums par telpu nomas maksu mēnesī par 1 m2/ (nomas maksu norāda bez komunālajiem maksājumiem, kurus Nomnieks maksā papildus - par elektroenerģiju, ūdensapgādi, kanalizāciju un par atkritumu izvešanu), kura nevar būt zemāka par nosacīto nomas maksu, kas ir 3,14*euro* par1 m2 (bez PVN);
		3. ēdienkarte ar ēdiena pārdošanas cenu un ēdiena porcijas lielumu uz piedāvājuma iesniegšanas brīdi;
		4. piedāvājums ēdienu sortimenta izvēlei un ekonomisko pusdienu piedāvājumu varianti;
		5. ēdināšanas organizācijas apraksts un shēma konkrētajos plānojuma un tehnisko iespēju apstākļos;
		6. iespēju nodrošināt virtuvi ar nepieciešamo virtuves inventāru un u.c. aprīkojumu.
	8. Pretendents iesniedz piedāvājumu datorsalikumā, latviešu valodā.
	9. Piedāvājumu var iesniegt elektroniski un papīra formātā.
		1. elektroniski iesniedzams piedāvājums jānosūta uz adresi: birojs@jvlma.lv sludinājumā norādītajā termiņā.
		2. papīra formātā sagatavots piedāvājums ir iesniedzams sludinājumā norādītajā termiņā, to nododot JVLMA administratoram (ieejas no K.Barona iela 1 puses vestibilā). Piedāvājumu iesniedz aizlīmētā un apzīmogotā aploksnē, uz tās, norādot pretendenta nosaukumu, reģistrācijas numuru, adresi, kā arī norādi: **“Pieteikums konkursam par telpu nomu sabiedriskās ēdināšanas pakalpojuma nodrošināšanai Jāzepa Vītola Latvijas Mūzikas akadēmijas studentiem, darbiniekiem un apmeklētājiem”.**
	10. Jāiesniedz parakstīts piedāvājums. Pretendenta piedāvājumu paraksta kāda no personām, kurai ir tiesības pārstāvēt pretendentu vai tās pilnvarota persona (pievienojot pilnvarojuma dokumentu).
4. **Konkursa piedāvājumu vērtēšana**
	1. Piedāvājumus vērtēs JVLMA Rektorāts, viena mēneša laikā pēc pieteikuma iesniegšanas beigām. Rektorāts noteiks uzvarētāju, atbilstoši šādiem kritērijiem:
		1. Pretendenta piedāvātā (iespējami augstākā) telpu nomas maksa, ievērojot nosacījumu, ka Pretendenta iesniegtais piedāvājums šādos parametros JVLMA ir piemērots un atbilstošs:
			1. Ēdienu sortiments, tā izvēles varianti un cenas;
			2. Izstrādātais ēdināšanas organizēšanas modelis.
		2. Pretendenta līdzšinējā pieredze un atsauksmes.
	2. Rektorātam ir tiesības pieprasīt, lai pretendents rakstiski precizē informāciju par savu piedāvājumu, kā arī uzaicināt tos uz sarunām.
	3. Rektorātam ir tiesības pieņemt lēmumu - neslēgt līgumu.
	4. Rektorātam ir tiesības pagarināt pieteikumu iesniegšanas termiņu.